Il-ministri għall-Affarijiet Barranin qasmu l-fehmiet tagħhom dwar ir-Repubblika tal-Moldova (minn hawn 'il quddiem il-Moldova), fost l-oħrajn l-implimentazzjoni tal-Ftehim ta' Assoċjazzjoni, l-involviment tal-UE mal-Moldova u perspettivi futuri qabel l-elezzjonijiet parlamentari li ġejjin. Huma ddiskutew ukoll ir-rwol tal-Moldova fi ħdan l-Isħubija tal-Lvant u l-involviment fil-qasam tas-sigurtà. Il-Kunsill adotta konklużjonijiet fi tmiem id-dibattitu. Fil-konklużjonijiet tiegħu, il-Kunsill jafferma mill-ġdid l-impenn tiegħu li jsaħħaħ l-assoċjazzjoni politika l-integrazzjoni ekonomika bejn l-UE u l-Moldova billi jaħdem fi sħubija mill-qrib, fuq ll-bażi tal-Ftehim ta' Assoċjazzjoni li daħal fis-seħħ f'Lulju 2016. Il-Kunsill ifakkar li l-UE għadha impenjata li tappoġġa l-progress f'riformi li huma meħtieġa biex jiżguraw li ċ-ċittadini tal-Moldova jaħsdu l-frott tal-Ftehim ta' Assoċjazzjoni, fost l-oħrajn iż-Żona ta' Kummerċ Ħieles Approfondita u Komprensiva. Il-Kunsill l-aħħar li ddiskuta u adotta konklużjonijiet dwar ir-Repubblika tal-Moldova kien fil-15 ta' Frar 2016. Dawk il-konklużjonijiet ikkonċentraw fuq ir-riformi li l-Moldova kien jeħtieġ li twettaq skont il-ftehim ta' assoċjazzjoni tagħha sabiex tissodisfa l-istennijiet taċ-ċittadini. Minn dakinhar 'l hawn, l-awtoritajiet tal-Moldova adottaw bosta inizjattivi leġislattivi marbuta ma' dawk ir-riformi identifikati bħala prijoritajiet fil-konklużjonijiet tal-Kunsill. Filwaqt li jagħraf il-passi ta' riforma li diġà ttieħdu mill-Moldova, il-Kunsill jenfasizza li huwa kruċjali li r-riformi li bdew fl-2016 ikomplu u jiġu implimentati Qabel l-elezzjonijiet li ġejjin, il-Kunsill esprima d-dispjaċir tiegħu li l- liġi elettorali l-ġdida ma tindirizzax xi wħud mir-rakkomandazzjonijiet ewlenin tal-opinjoni konġunta tal-Kummissjoni ta' Venezja tal-Kunsill tal-Ewropea u l-OSCE/Uffiċċju għall-Istituzzjonijiet Demokratiċi u d-Drittijiet tal-Bniedem, filwaqt li fakkar li elezzjonijiet trasparenti, inklużivi u kredibbli fil-livell ċentrali u lokali huma ta' importanza kruċjali. Il-Kunsill ifakkar ukoll li l-libertà u l-pluraliżmu tal-media huma prerekwiżiti għal soċjetà demokratika u jħeġġeġ lill-Moldova tagħmel riformi li jindirizzaw il-konċentrazzjoni tas-sjieda tal-media u li jiggarantixxu l-libertà u l-pluraliżmu tal-media. Il-Kunsill issottolinja li għandhom jiġġeddu l-isforzi b'mod urġenti għal ġlieda aktar deċiżiva kontra l-korruzzjoni b'riżultati tanġibbli, u li din għandha tkun akkumpanjata wkoll minn riforma profonda tal-ġudikatura , inkluż is-servizz tal-prosekuzzjoni. Jissottolinja wkoll li dan il-proċess ta' riforma għandu jinkludi investigazzjonijiet u prosekuzzjonijiet sfiqa, imparzjali u komprensivi ta' dawk kollha involuti fil-frodi bankarja kbira li nkixfet fl-2014. Kuntest Il-qafas tar-relazzjonijiet bejn l-UE u l-Moldova hu l-Ftehim ta' Assoċjazzjoni, li jipprevedi assoċjazzjoni politika u integrazzjoni ekonomika aktar b'saħħithhom u ġġenera kummerċ li qed jikber b'mod regolari dejjem aktar bejn is-sħab. L-għajnuna tal-UE tappoġġa l-modernizzazzoni tal-Moldova permezz ta' riformi għat-tkabbir u l-impjiegi kif ukoll għar-rispett tad-drittijiet tal-bniedem u t-tisħiħ tad-demokrazija. L-UE qablet ukoll li tipprovdi għajnuna makrofinanzjarja lill-Moldova soġġett għar-rispett ta' prekondizzjonijiet preċiżi u speċifiċi, fosthom prekondizzjonijiet politiċi. F'Novembru 2017 ġew iffirmati memorandum ta' qbil, ftehim dwar faċilità ta' self u ftehim ta' għotja għal din l-għajnuna makrofinanzjarja. Aqra t-test sħiħ tal-konklużjonijiet tal-Kunsill dwar il-Moldova. Relazzjonijiet tal-UE mar-Repubblika tal-Moldova (informazzjoni ġenerali) Relazzjonijiet bejn l-UE u l-Moldova, Skeda Informattiva Ara l-paġna tal-laqgħa